Id-Direttorat għall-Promozzjoni tas-Saħħa u Prevenzjoni tal-Mard nieda kampanja biex dawk il-Maltin li se jkun qegħdin isiefru lejn il-Brażil,  għandhom jkunu mgħarrfa li r-rata tal-infezzjoni tal-HIV hija waħda għolja, speċjalment fost in-nies li jipprostitwixxu ruħhom. Bit-tema “Agħżel li jkollok relazzjoni b’saħħitha – Ipproteġi lilek inifsek… uża l-kondoms” id-Direttorat tas-Saħħa jwissi li infezzjonijiet oħra bħal chlamydia u syphilis huma komuni fil-Brażil.  Għalhekk jirrakkomanda li filwaqt li wieħed jġawdi l-vaganza tiegħu, għandu jkun kawt ma’ min ikollu x’jaqsam sesswalment, speċjalment jekk wieħed ma jkunx ilu jaf lil partner tiegħu fit-tul. Id-Direttorat qal li f’każ ta’ dubju wieħed għandu jkun assertiv biżżejjed u jgħid le għas-sess u ma jħalli l-ħadd jpoġġih/ha taħt pressjoni żejda biex jagħmel affarijiet li mhux komdu jagħmel.  Apparti  dan jgħid li wieħed għandu jixtri kondoms li huma ta’ kwalità u mhux b’data skaduta f’każ ta’ bżonn. Huwa importanti wkoll li dawn jinżammu f’post mhux umdu u f’temperaturi sħan. Diversi infezzjonijiet jistgħu jittieħdu meta wieħed jagħmel sess orali, vaġinali u anali mhux protett, u  għalhekk huwa importanti li kull att sesswali jkun protett, bl-użi tal-kondoms. Id-Direttorat jisħaq ukoll biex ma jsirx kuntatt sesswali ta’ ebda tip jew juża / jissellef xi sex toys mingħajr ma jkun hemm l-użu tal-kondom.  “Hemm ċans li nies li huma infettati b’xi infezzjoni sesswali ma jkollhomx sintomi, iżda jistgħu jgħaddu l-infezzjonijiet lil ħaddieħor,” spejga d-Direttorat. Għalhekk meta wieħed jirritorna Malta u jaħseb li hemm ir-riskju li ħa xi infezzjoni, għandu jsir kuntatt mal-klinika ta’ ĠenitoUrinarja (GU Clinic) fuq 21227981 għall-appuntament.